# Neuwerk

Neuwerk (en baix alemany Neewark) és una illa frisona alemanya. Té una superfície d'uns 3 km². Hi viuen unes desenes de persones (44 el 2010, 36 el 2017). Té escola amb dos alumnes. Administrativament pertany al bezirk d'Hamburg-Mitte de la ciutat estat d'Hamburg.
Neuwerk està situada entre les desembocadures de l'Elba i del Weser, davant de la costa de Cuxhaven. El barri comprèn també les illes inhabitades de Scharhörn i Nigehörn.
El 1299 els ducs de Saxònia atorgaren a Hamburg el dret d'establir a l'illa una fortalesa per a protegir la navegació a l'Elba dels pirates. Pertany a la ciutat d'Hamburg des de 1316. El 1556 Neuwerk fou polderitzada. Els dics en protegeixen la línia costanera. El 1937, la llei de l'àrea metropolitana d'Hamburg va transferir l'illa a la província prussiana de Hannover. El 1969, després del Pacte de Cuxhaven entre Hamburg i Baixa Saxònia, l'illa va tornar a l'estat d'Hamburg, que comptava construir-hi un avantport d'alta mar, per tal de poder acollir els vaixells amb un calat massa llarg per a entrar a l'estuari de l'Elba. La ciutat estat va abandonar aquest projecte, però el territori va quedar seu.
La part oriental de l'illa pertany al parc natural Hamburgisches Wattenmeer i està protegida. Amb els seus 13.750 ha és el parc més llarg de l'estat.

## Accés

A l'estiu el transbordador MS Flipper connecta l'illa amb el port de Cuxhaven: una barca especial amb un calat de només 1,20 adaptat al Mar de Wadden poc profund. Pot transportar fins a cinc-centes persones. S'hi pot arribar també a peu o amb cotxe de cavalls. Cal un guia expert, car el canvi permanent dels cursos dels priels i la rapidesa de la marea fan la travessada molt perillosa per a qui no coneix la zona. A l'hivern només s'hi pot anar a baixamar amb tractor o en cas d'emergència amb helicòpter. S'organitzen també excursions combinades: travessa a peu anomenat Wattwanderung combinat amb retorn amb barca, o viceversa.

## Referències

* ↑ Buck, Marcus. «Neewark» (en baix alemany). Plattmakers-Wöörbook. [Consulta: 15 desembre 2021].
* 1 2 3 «Neuwerk: Hamburgs Vorposten in der Nordsee» (en alemany). NDR - Ratgeber, 06-07-2018.
* ↑ «Neuwerk». Gran Enciclopèdia Catalana. Barcelona: Grup Enciclopèdia Catalana.
* ↑ Schmidt, Hans-Henning «Schunkelnd nahmen die Hamburger ihr Neuwerk in Besitz» (en alemany). Hamburger Abendblatt, 01-06-1970, pàg. 2.
* ↑ «Klose: Neuwerk- Plan vorantreiben». Hamburger Abendblatt, 15-06-1978, pàg. 3.(El burgmestre Klose diu: hem de continuar el projecte de Neuwerk)
* ↑ «Neuwerk - Insel in der Elbmündung». Reederei Cassen Eils.

## Bibliografia

* Borrmann, Hermann. Zwei Inseln im Wattenmeer: Neuwerk und Scharhörn (en alemany). Verlag Oliva, 1962, p. 48.
* Junge, Elisabeth; Trapp, Simon. Die Insel Neuwerk: Hamburgs Vorposten im Wattenmeer (en alemany). GRIN Verlag, 2010-02-01. ISBN 9783640523412.

## Enllaços externs

* «Neuwerk Insel». (web inoficials)
* «Nationalpark Hamburgisches Wattenmeer». Ajuntament d'Hamburg. (web oficial del Parc natural)
* Companyia del transbordador i horaris: «Neuwerk - Insel in der Elbmündung». Reederei Cassen Eils.
* Figueras Bartes, Queralt. «L'Illa de Neuwerk a Alemanya». Roda el món i torna al Born, 24-02-2015. [Consulta: 19 març 2019].